Cesarhanmun/geonobi-data huggingface dataset:
地名: 麻田 (京畿道, 郡)
年: 1646.0

○上命下內需司推案于禁府, 禁府以獄事甚重, 請設推鞫, 上從之。 姜氏外宮女婢終一、英玉、克終等三人及鐵原
              寶蓋山比丘尼惠英, 自內獄移于鞫廳。 克終在內獄, 已受四次之刑, 及至鞫廳, 病不能言, 宿昔而斃。 終一、英玉供稱: "曾在外宮, 聞有邊警, 宮中銀寶甚多, 恐不能自隨, 掘階土而埋之, 適有大內宮人見之。 後聞邊報稍定, 復掘而取之而已。 遺書之事, 全所不知也。 又於上年十二月二十五日, 自姜氏出一封裹之物, 長可尺餘, 使之傳致於女僧惠英, 吾等傳之而已, 實不知其何物也。 且姜氏稱修佛事, 以黃金贈惠英者, 前後二百餘兩, 錦綺之屬亦多。 此外更無所知也。" 連加刑訊, 皆無異辭。 英玉遂斃, 終一竄于吉州。 惠英所供, 略曰: "上年十二月二十八日, 自姜氏傳授襆裹之物, 初不知爲何物, 及視之, 乃初生小兒之屍, 而斂以裂衣, 潛懷而行, 投諸楊州大灘云。" 又引僧人敬成及本宮庫直等知狀, 上命勿問。 遣中使, 偕禁府郞, 押惠英往于大灘, 搜覓所投之屍。 惠英旣至大灘, 復曰: "當初投屍之處, 非大灘也。 泝大灘一里許, 有川自楊州流入大灘, 是其處也。" 禁府郞乃與楊州、麻田、積城、連川四邑倅, 使民丁、漁夫七十餘人, 沈網以漉取之, 又令人聯臂入水, 深至於項, 無不窮探, 終無所得。 其下一里許, 卽所謂大灘者也, 深不可測。 禁府郞還報, 上乃命定配惠英。 已而, 下敎曰: "卽今聞之, 此亦詛呪云。 若然則必有同裹之物及書字之事, 更加刑推鉤問後處置。" 及加刑, 惠英只言兒屍之外, 更無他物, 又無書字。 每於訊杖之下, 輒呼死無所告。 鞫廳以聞, 上曰: "初謂大灘, 而後云投於川水, 此無乃不欲覓得之意歟? 情涉姦詐。 其時率去馬夫推問之。" 鞫廳拿問其馬夫, 馬夫自言: "中途而還, 不知其終。" 上命釋馬夫, 加刑惠英, 更問兒屍同裹之物及所書文字。 是時, 惠英累日拷掠脛骨皆碎, 精神已亂, 乃曰: "兒屍當胸, 果有書字, 蓋曰: ‘伏願龍王水神, 哀憐濟度。’ 云。 又有紅錦小囊, 貯以雕玉蝶佩, 此外更無餘物矣。" 上命更加刑訊, 鉤問其書中緊語及投屍之所, 惠英只呼無可更言, 遂斃。 是時, 姜氏宮人之親近者, 皆死於前後獄事, 産子虛實, 無憑詰問。 上又恐所生之子, 生而匿之, 故窮治其獄。 惠英旣斃數日, 自內獄又出一女人于禁府, 乃惠英之債僕也, 名曰蓮花。 供稱: "上年十二月, 惠英遺以一端綿布曰: ‘以資汝數日之糧。’ 又要與之同行。 見其馬背有一襆裹之物, 而初不知爲何物。 及至中路, 惠英見之大驚。 吾亦自後潛窺, 則內裹小兒之屍, 又有紅錦小囊, 貯以雕玉佩玩。 惠英旋又裹束, 自投於大灘上, 仍謂我曰: ‘此事若洩, 則吾與汝俱未免於大禍矣。’ 上下諭于洪淸監司林墰, 使之急發海邊漁戶之善泅者, 馳驛上送。 旣至, 使之入水窮探, 竟不能得。 於是, 命釋蓮花。 時, 寶蓋山尼女七人, 亦被逮于內獄, 使證惠英行凶之迹, 皆稱冤不服。 上以入居山中, 與僧爲隣, 情涉淫悖, 命刑曹照律科罪。 前後之獄, 女人之及於刑戮者甚衆, 至於深山僧尼, 與世無預, 而是獄及林慶業之獄, 僧尼之徒, 三木囊頭, 纍纍於闕庭, 亦一時非常之變也。
地名: 麻田 (京畿道, 郡)
年: 1788.0

○壯勇營, 進《新定鄕軍節目》。
                【節目。 畿甸峽民難支之弊, 有二。 一, 則春間之獵雉也。 貢人輩爲備夏月日供之雉, 受出畿營及饔院公文, 發遣獵雉之軍, 而載率妻子, 出沒村閭, 憑藉討索, 偸竊奪掠, 一番輕過, 如値災荒。 惟我聖上, 深軫此民隱, 貢物獵雉之軍, 特命革罷, 夏月供上之雉, 仍令代封, 而至於臘猪一事, 京而軍門, 外而畿邑, 必也趁臘前十日封進, 而行獵之地, 必於東之砥、楊、加, 西之湍、麻、積等地, 故行獵之軍, 必發山峽居民, 名之曰獵猪驅軍, 而俱是農民, 方當糴逋幷納之際, 又被勞筋之苦。 乃使吏隷火督, 妻子替囚。 甚至環一山而遍行, 積屢旬而窮搜, 蕩析家産, 輾轉流離, 一年二年, 十室九空, 其爲弊, 殆有甚於雉軍。 故昨冬特命道臣, 分付各該邑, 優給驅軍糧資, 使之行獵, 仍令畿營, 自明年爲始, 本道臘猪, 以雉代封。 外此, 京軍門行獵驅軍, 使之劃卽革弊。 蓋此守禦廳屯牙兵, 不過是納米之軍, 視他軍伍, 不啻輕歇, 而況其三司十五哨中, 中哨、三哨, 則中廢而復設, 亦可知其無甚關係。 訓局步軍移屬中部於禁營, 兵曹騎兵移屬幾當於精抄廳, 此古例之可以傍援者。 且其該屯距山最近, 以此民而作此軍, 食此土而應此役, 一以替峽民冬行獵之弊, 一以寓古人兵寓農之意。 守禦屯牙兵三哨換定驅軍, 該廳屯田以餉屯相換, 而牙兵身米及屯稅不足者, 竝令給代。 給代數爻, 開錄于左。 一, 守禦廳十五屯牙兵, 每哨減額二十五名, 作爲本營左、右、後三哨。 蓋此守屯, 或在關東, 或在湖西, 以畿內言之, 本營設屯在於四邑, 而砥平一邑外其餘三邑, 元無屯牙兵名色, 故屯田從便設置, 軍兵推移換定。 廣州則三屯所減屯牙兵, 合爲七十五名, 而俱是奴軍。 且此該邑守禦廳所管軍校外, 無他名色, 實難換代。 上項七十五名, 則以利川所在該廳右部牙兵移額後, 存減之數, 成出冊子, 該廳及畿營, 依此擧行。 一, 今此軍兵三哨內, 一百五十四名砥平, 五十名楊根, 五十名加平, 一百二十七名坡州, 合爲作哨, 被抄軍丁, 則無論其郡保與閑丁, 皆以守禦屯牙兵減額者, 依數換定。 一, 守禦廳以一百二十五名爲一哨, 本營以一百二十七名爲一哨, 故每哨不足, 合爲六名。 以砥平、坡州各二名, 楊根、加平各一名, 以巡營旗手保等歇役, 從便充數。 一, 祝靈山驅軍, 則山之北, 以楊根軍五十名, 砥平
                  山北里軍二十七名, 通融排日, 山之南, 砥平北面軍一哨, 專當擧行。 一, 屯兵, 係是驅軍, 身米、烟役特爲蠲減, 上番則每年一哨, 至月初一日爲始入番, 翌年正月初一日下番, 歲以爲常, 輪回擧行。 一, 屯田土, 則砥平所在守禦廳移屬田土, 除陳荒外, 旱田爲七十結四十五負四朿, 水田爲二十二結九十二負二朿, 該廳收稅時, 每負捧各穀一斗五升, 故民不願耕。 自今每負定以一斗, 則租爲一百五十二石零, 田各穀爲四百六十九石零, 本廳買得賭地租爲十五石零, 本縣北面所在戊戌年戶曹還出稅移屬田土, 除陳荒外, 實田土十一結八十九負四朿, 租二百四十七石零, 依準折六斗作米, 爲九十八石零。 田各穀四百六十九石零內, 九石四斗本色上納, 其餘作錢, 則假令爲六百九十兩零, 合下倉柴場稅錢及山直身錢, 可爲九百三十六兩零。 楊根所在訓鍊都監移屬柴場稅錢、本官移屬火稅錢合四百五十七兩零, 加平郡移屬各樣柴場火田代錢二百四十一兩, 冒耕田土稅條代錢二百二十八兩零, 坊洞冒耕火田減稅中移屬者及戶曹移屬自首加耕田土代錢, 合一百三十八兩零。 以上錢穀, 各自該邑收捧, 趁歲前, 上納本營, 以爲上番軍糧料及資保錢。 一, 祝靈山東西, 皆大村, 或火或斧, 易致赭濯。 所居軍兵中, 各定山直一名, 禁火禁伐, 每年交遞。 龍門山四面, 皆可獵之處, 近處所居軍兵中, 各定山直一名, 禁養。 一, 砥平所在內需司柴場, 今已移屬, 柴場山直二十名, 仍差擧行。 楊根、加平所在柴場, 亦爲定山直禁養。 一, 砥平、加平所在移屬田土免稅減總者, 自該邑修成冊, 報巡營, 粘移戶曹憑考。 一, 長湍、麻田、積城等邑行獵之處, 宜有置軍之擧, 而三邑境內, 旣無可合屯田, 就其傍近坡州設屯置軍, 外軍三哨內, 二哨東峽三邑, 一哨坡州東西抄定, 今已團束, 而坡州
                  雲泉面防營屯田土, 實數爲三十結五十四負六朿, 移屬本營, 量宜定摠。 一, 方山一岡絃巖一洞守護禁養, 依前擧行, 如有犯斫者, 本官照律重勘。 一, 京外五哨哨官, 以有薦出身三人, 無薦出身二人, 自本營另擇擬望, 而京鄕窠間, 二年輪差擧行。】
地名: 麻田 (京畿道, 郡)
年: 1793.0

○丁酉/全羅道觀察使權&#x277D3;辭陛。 時, 湖南告饑, 上召見, 以殫誠賑政, 毋令一民失所之意, 飭諭之。 &#x277D3;才從江界歸。 上問: "江界屬鎭各項公費, 稱以大同, 出自民間者, 不與應納戶賦, 一體蠲減云, 然否?" &#x277D3;曰: "然矣。" 上曰: "他鎭竝蠲, 獨府屬諸鎭半蠲, 豈無向隅之歎?" 上又問: "道內諸鎭捄弊後, 實効如何?" &#x277D3;曰: "關西列鎭之罷歛給代, 寔出恤弊保民之特恩盛意, 而自前各鎭公私用, 每以還穀預下, 及夫秋成, 以其數竝付於糴案而收捧者, 已成謬例。 今此朝家所給, 卽壬子耗條之當排用於癸丑者, 而罷歛則自壬子爲始。 預用之還穀, 若欲盡捧, 則自歸歛民之科, 不得不以所劃耗條, 引用充報。 故癸丑一年之用,。 便同烏有。 所見甚悶, 宜有變通之道。" 上詢于諸臣。 備邊司堂上徐有隣等, 請令道伯, 審察事情, 論理狀聞, 從之。 &#x277D3;又啓言: "江界
              滿浦鎭之玉洞、上土鎭之麻田嶺, 有閑地可墾, 素稱膏腴, 而舊以禁標, 定廢郡之界, 營邑不敢擅許。 移標玉洞北數十里地、麻田嶺南七里地, 限慈城界, 特許退標起墾爲宜。 從浦鎭之黃水㯖, 卽府境內嶺阨禁養處, 而民願開墾, 亦宜許耕。" 上詢便否于曾經道臣沈頣之。 頣之奏: "玉洞、麻田嶺之退標許墾, 允合實邊之道。 至於從浦, 則嶺阨禁養, 法意不輕, 宜令道臣, 發遣褊裨看察後, 以便否聞。" 從之。 仍命玉洞、麻田嶺, 自今年起墾, 俾有闢土募民之實效, 而限年耕, 切勿徵稅。 &#x277D3;又啓言: "江界內奴歲貢, 例用丁銀, 而價高難貿。 請令以土産天銀換納。" 從之。
地名: 麻田 (京畿道, 郡)
年: 1798.0

○咸鏡道觀察使李集斗, 以厚州鎭設置節目, 啓。 
                【一, 鎭治在祥覇
                  東坪十八峯下, 東至三水府界衝天嶺四十里, 西至廢四郡界立巖十里, 南至三水府界紫芝嶺三十里, 西南至三水府界厚州鎭一百七十里, 北至鴨綠江三里。 四境內元戶八百六十有二, 人口男丁一千八百六十八, 女一千三百四十七。 一, 倉庾參互民戶酌量道里, 都倉及東社、南社、金甲巨里等四倉已爲營建。 一, 官制旣以獨鎭兼防守將爲定, 長津府且是防守將, 不無左右之別, 當以南關右防守將施行。 一, 獨鎭軍制依茂山新設時例, 以步軍二哨定額。 四處流入之民, 難於一時充役, 限明年次次塡充, 隨其前頭募入多少, 漸次增額。 一, 將校則中軍一員、把摠二員、知彀官一員、旗皷官二員、旗牌官十員、軍器監官一員、兵房軍官二員定額差定, 旗手哨官一員、搪報哨官一員, 擇牌官中兼差, 中軍及兵房軍官, 毋論鄕武, 必以有風力熟諳軍務者, 各別擇差, 把摠及知彀官、旗皷官, 武列數少, 亦令互差。 一, 防守軍依長津例, 以五百名定額。 一, 本鎭設置禁盜廳, 校卒量宜差定。 一, 牙兵乃吏奴作隊, 而新設之初, 吏奴無幾, 姑待鎭屬之漸多, 更議磨鍊。 一, 五家軍作統點考, 依三、甲例施行。 一, 各倉庫監官, 以曾經前居官鄕所者擇差, 人吏羅卒隨願募得, 量宜差定, 奴婢依長津設鎭時例, 以南闕寺奴婢各六口劃給。 一, 烽臺在昔甲寅設堡時, 起於祥覇坪東十八峯, 傳準於麒獜山, 自麒麟山傳準於舊乫坡知矣。 廢鎭時厚州所在二烽及舊乫坡知江邊二烽竝撤罷, 更於長津江邊自魚面至舊坡設置四所。 本鎭今旣復設, 則烽遂亦當依舊復設。 第念長津設邑之後, 自厚州由別害、長津而抵咸興之間, 歷三水、甲山而抵北靑之道里各爲六百餘里, 遠近雖不懸殊, 由北靑則嶺峙交錯, 往來艱險, 而咸興則山勢頗低, 行路稍易。 脫有事變於厚州, 其爲賊路決不在彼而必在於此。 今於設烽報警之道, 亦當十分商確。 蓋甲寅舊例, 由於長津之未設, 故自麒麟山傳準於舊乫坡, 由三、甲轉達于南兵營也。 到今旣有長津之直路, 則恐難一遵舊例。 此則今姑依舊長津設烽之後, 詳探彼此山川道路之形便, 以定萬全設施之策。 一, 烽軍每所三十名, 分作六番, 五日相替, 依道內各邑例, 以烽武士稱之。 監考則每所二人, 以勤幹品官差定, 以爲分番相遞, 晝夜檢擧之地, 亦依各邑例, 以烽把摠稱之。 又別定烽別將一員, 使之都次知擧行, 而待峰臺設置磨鍊。 一, 把守則昨年四月, 自兵營各鎭留防把守之規啓聞革罷, 而移屬於本鎭。 自麻田至朴鎭仇非沿江五十里, 設置六所, 每所以一將二卒磨鍊, 依留防把守例, 五月初一日設防, 九月初一日罷防。 此旣設鎭後新變通, 則依此施行。 一, 把守軍自昨年以各該里所居五軍輪回把守。 而六處中二處, 卽無人空閑之地。 故以峽裏五軍立把, 峽裏民之當農, 遠戍爲弊不些。 軍制今旣磨鍊, 而哨軍之入把, 亦有北關各邑之已例, 有閭閻四處, 則依前以該里五軍立把, 無閭閻二處, 則以哨官磨鍊。 在前各鎭入防時, 松田、麻田兩把守, 則爲慮將卒裹糧往來之弊, 自南兵營軍餉會外, 折米十三石六斗七升自備給料。 今此五邑立把四處, 則旣是閭閻把守, 不必給料。 至於哨官立把二處, 無人之地, 不可不齎糧。 以松、麻兩把守料米移給。 一, 盜直嶺扼諸處, 以附近居民, 輪回守直。 一, 撥站自官鎭門至舊乫坡知爲九十里, 而官鎭門及麻田里各置步撥一站, 每站以一將三卒磨鍊。 撥軍依各邑例, 民戶中除應頉各戶, 一竝屬之, 撥案以爲輪回立撥之地。 一, 城池則稍待財裕民殷, 以爲經紀之地, 城丁軍亦待築城時, 依三、甲例, 毋論鄕武一竝編伍。 一, 軍器當以道內有裕邑鎭軍器區劃, 而本鎭旣是廢地新設, 故初無在前所儲。 二哨軍所用各樣器械數爻磨鍊移劃。 假率軍官一百名定額, 限三年漸次充額, 而每名除番錢一兩, 以米代捧, 以爲軍器隨毁隨補之地。 一, 時起田畓, 今年已爲尺量, 正田二百二十五結二十三負五束, 續田一百十結八十六負, 摠爲三百三十六結九負五束。 正田依丙辰十二月啓下定式, 只蠲勸耕三年稅, 起墾之未滿三年限者, 準起蠲稅, 已滿限者, 自今年出賦捧稅。 續田則一依法典, 隨起收稅, 嚴禁白徵之弊。 一, 量案本鎭開拓屬耳, 今年尺量不過如干先闢之田, 諸坪尙多未起處。 則此後逐年起耕之田, 不可與他各邑之間間加耕一例施行。 自明年加耕田, 隨起隨量, 作爲加耕案, 而正續及起耕年條, 區別懸錄, 待限滿次次出稅, 待諸坪盡闢後, 通同改量。 一, 本鎭旣已專管土地, 則凡百事務, 無異邑治。 諸般公費, 及僉使之月廩, 將官之支放, 吏奴烽臺之給復, 不可不磨鍊。 給復則人吏十五結, 官奴十結, 每烽臺各五結劃給, 而烽(臺待)
                    〔臺侍〕
                  其設施擧行。 應役實結正田每結粟二石, 續田每結粟一石收捧, 而折米一百二十石則以僉使月廩條劃給, 以爲一年排用之地, 折米四十九石九斗, 則以將官支放條劃給, 其餘粟及來頭加耕田結役, 則依大同例, 以爲諸般公費需用之資。 一, 稅米太依法典會錄。 一, 軍田籍三政, 旣屬本鎭, 使之專意主管, 則獄訟等事, 一依守令例擧行。 一, 本鎭旣兼防守將, 則各鎭管轄及文報體例, 當依長津府例施行。 沿江所居三水東五鎭, 雖不得專屬管轄, 至於時急邊情, 一依主鎭例, 登時馳報, 而江邊有無事, 每朔末修報僉使, 則單牒呈萬戶權管具書目牒呈。 一, 以獨鎭防守將施行, 則巡兵營現謁時座次, 依城津僉使例施行。 一, 本鎭旣是邊門重鎭, 不可一時曠官。 若非巡兵營軍務面議事發關, 則雖未延命不得擅離來往。 一, 貧民衣資及戶籍鹽, 依三、甲例, 明年爲始分排以給, 烽軍襦衣, 待烽燧設始磨鍊。 一, 創設之地, 不得不募集流民, 以爲編伍。 而本鎭來接之民, 無論前來與新來, 原籍官身役隨卽頉給, 使之安意奠居之地。 至於各鎭堡土卒之流入居生者, 不可一用是例。 蓋各鎭堡卒元額, 本自零星, 多不過百餘名, 少或數十名。 以此零瑣之額數, 謂以流入居生, 竝爲編伍, 則各該鎭堡異於各邑, 無以充定, 其勢必至於無卒空虛而後已。 此則永屬各該鎭堡先定之役, 而勿爲混歸於編伍之中, 俾免新接疊役之弊。 一, 習俗之抵死謀避鎭卒者, 以其有土卒之稱, 而人皆賤之之故也。 校卒依本道烽軍之改稱烽武士之例, 換以防守, 以示稍異其稱號之意。】
              左議政李秉模啓曰: "臣與曾經道臣及諸堂看詳, 則節目頗該。 請依此施行。 三水穀五百石移劃, 非所難施, 而厚州以四塞之地, 不出多年, 必患穀多。 今姑置之, 更觀來頭民情, 如果不可不加劃, 則使之報本司, 稟旨許劃。" 從之。
地名: 麻田 (京畿道, 郡)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 高陽 (京畿道, 郡)
年: 1417.0

○命給高陽縣接老人金連與其婦私婢內隱庄衣糧, 從禮曹之啓也。 連年百有四歲, 內隱庄盡心養舅, 故幷給之。
地名: 高陽 (京畿道, 郡)
年: 1418.0

○命創昭頃公墳菴。 墳在高陽縣北酸梨洞, 菴號大慈, 屬奴婢二十口、田五十結。 命前都摠制趙庸製墓誌, 大提學卞季良製神道碑銘, 皆使直藝文館成槪書之。 賜槪黑麻布、白苧布各二匹, 刻手金有知、僧明昊等三人米豆幷十石。
地名: 高陽 (京畿道, 郡)
年: 1423.0

○禮曹判書黃喜啓: "高陽縣有飢死人。" 命承政院注書李克復往審, 私婢牧丹母子三人飢饉浮腫, 小童一名餓死。 命義禁府推覈縣監金資敬, 坐杖八十。
地名: 高陽 (京畿道, 郡)
年: 1425.0

○戶曹啓: "敬奉傳旨, 將京畿救弊條件, 具錄如左。 一, 䆃官署納京畿各官田稅細粳米一百三十七石, 收於民間, 其弊不小。 東籍田所收粳米, 足以周給一年祭享所用, 西籍田每年所收稻, 不下五千八十石, 輸於留後司國庫。 請將西籍田所收, 令所屬奴婢二百九十一口舂作細粳米, 納于䆃官署, 其民間所納田稅, 以造米收納所居官, 以除其弊。 一, 各道義盈庫納眞油元數三百四十六石, 今見在三百五十石六斗, 一年所用不過一百四十九石十三斗, 請減京畿所貢八石一斗三升。 一, 山蔘、桔萸之貢, 奉常寺一百七十二石, 沈藏庫二百三十石六斗, 國用二百石, 又有加納六百五十二石。 請除加納。 一, 各道長興庫納草席五千一百四十八張, 見在六千三百四張, 一年所用, 不過二千二百十六張, 請除京畿所貢四百八十張。 一, 各道一年軍器監納休紙元加定之數, 共一千七百五十卷及一千二十斤, 見在一千九十五卷及一萬四千一百八十斤, 一年所用, 不過二千三百七十三卷及一千二十斤。 請減京畿所貢二百三十卷。 
                【古文書不用者, 俗謂之休紙。】
               一, 楮貨印出時所用笤箒一百柄, 請減之。 一, 司僕寺分養國馬, 不問各官田丁多少分送。 緣此田丁數少各官, 自八月至翼年三月, 柴草備辦, 喂養苦歇不均。 且其老病不用馬匹, 亦令分養, 徒費國料未便。 請自今馬匹分田丁多少, 量宜分養。 其老病不用馬匹, 勿令分養, 竝皆放賣。 一, 京畿各官船材罕有, 因此納站船隻, 皆於民間收價貿易, 一船之價, 或米五六十石, 爲弊莫甚。 請自今改納後, 舊船除納司宰監, 還給其官放賣, 補添船價, 以除民弊。 若其舊船, 守令用於他處, 依律論罪。 一, 衿川小縣之地, 置牧場二處, 非徒築場之弊, 馬匹逃逸, 踏損穀田, 民受其弊, 請除一處。 一, 典廐署、禮賓寺爲羊猪料, 於高陽縣, 皆置農場, 其種子口糧之費多, 而所收反少。 且其所收, 皆以縣民輸之, 如或虧欠, 隨卽追徵, 此實他邑所無之事, 而本縣獨受其弊, 請除縣民, 令兩司奴子輸轉。 一, 高陽縣屬碧蹄驛東別館行廊、新宴廳等項間閣, 緣用散材, 草蓋造成, 每於使臣來時, 以各官軍人, 鳩集修補, 積年巨弊。 請於農隙, 以留後司及近處空閑革去寺社材瓦修補, 他餘各站, 亦從此例。 一, 金嶺道旣差察訪, 請大小使臣迎送, 依七站例, 加定日守迎送, 毋煩各官人吏, 以革其弊。 一, 氷庫所入材木、藁草、松枝等雜物, 請每年畢頒氷後, 別氷庫則繕工監官員, 內氷庫則內侍別監, 請臺撤取, 分其用不用, 其可用者藏之, 以爲來冬之用, 其不用者, 送於東西窰, 仍將不用之數, 移于京畿, 依數改納, 以除管掌之人濫用之弊。 一, 今復立沈藏庫, 全委養蔬, 請除京畿各官所納及奴婢身貢紫花菜。 
                【鄕名到阿里】
              "
地名: 高陽 (京畿道, 郡)
年: 1430.0

○義禁府啓: "前永興府使朴冠, 濫刑官奴延萬ㆍ加叱同ㆍ內隱達等六人, 或致死傷, 罪當斬。 判官全强、永興府使李衞、高原郡事李岱、前文川郡事金寶重, 以差使員, 只據冠等枉刑取招, 而加刑鞫問, 杖七十、徒一年半。 監司閔審言不劾冠等之罪, 杖九十, 已令差使員違法壓膝, 自知其非, 不報刑曹, 又不啓聞, 杖八十。 嚴克寬從匿名文書, 枉刑內隱達致死罪, 杖一百、徒三年, 追埋葬銀一十兩, 給付被殺人家。" 命依所啓, 冠減一等; 衛以功臣之子, 只收職牒, 外方付處; 審言只收職牒; 强充驪興府庭燎干, 岱
              富平府庭燎干, 寶重
              高陽縣庭燎干。
地名: 高陽 (京畿道, 郡)
年: 1431.0

○禮曹啓: "京畿
              衿川住戶長莊美, 父歿未幾, 母又歿, 連守墳, 一日一歠粥, 朔望致祭, 至今不廢。 交河縣住黃檿父母沒, 連六歲守墳, 蔬食歠粥, 寢苫枕塊, 哭泣不輟。 陰竹縣住尹珠, 其父得疾, 專身不遂, 不離側奉養, 及歿, 擗踊哭泣, 廬墓三年。 兪賁父歿守墳, 泣血三年, 未嘗見齒。 金均母歿, 織屨編茵, 賣以爲食, 廬墓三年, 又三年不廢朔望之奠。 川寧縣住安六孫年十一父歿, 廬墓三年。 陽智縣住韓信事父母盡愛敬, 父歿守墳, 不廢朝夕之奠, 哀慼三年。 高陽縣住生員洪伊年過四十, 不求聞達, 不離親側奉養, 雖難繼之物, 盡力求索以獻。 楊州府住前訓導申安善年方五歲父歿, 奉母孝養, 及母死, 合葬于父墳, 三年不出洞口, 朝夕朔望奠兩墳如一, 不作佛事, 鄕黨敬信。 原平住及第李孟畯妻文氏年二十一夫亡, 守信凡三十年。 全羅道
              全州記官李貞年十二母歿, 抱屍哀呼, 晝夜不輟, 居于殯側, 親自炊爨, 以供朝夕, 守墳三載。 茂珍郡記官金羅年九歲母歿, 廬于墳側, 以終三年。 南原府住姜一遇年十六母歿, 守墳三年, 以禮終制。 龍安縣住高天桂, 己亥年征對馬島時, 代父以行, 被虜拘留, 至庚子年乃還, 父已死, 行喪三年, 養其母盡孝。 茂珍郡住船軍李實妻年十四, 擧家瘟疫, 隣里不通, 母及兄俱歿。 女與其父藁葬於外, 父又歿, 女呼天擗地, 以槽掩葬父屍, 晝夜不離。 疫氣旣息, 乞貸邑里, 先葬父母, 後葬其兄。 全州住參軍鄭尙周妻金氏年二十六夫亡, 隨夫母以居, 年逾八十, 孝養無違。 康津縣住生員金适妻金氏, 年二十五夫亡, 不離姑側, 奉養至誠, 愈久不衰。 慶尙道
              慶山縣住孫日宣, 家有疫疾, 父歿未期, 母又歿, 人皆畏避。 日宣親負屍藁葬, 朝夕哀哭, 遂同穴而葬, 歠粥面墨, 盡心致奠, 以終三年。 寧海府住朴龍, 無奴僕, 産業至貧, 父歿葬訖, 廬于墓, 不顧生産。 大丘郡(任)
                〔住〕
              船軍朴得春, 家貧無賴, 母死守墳, 歠粥擔石。 至騎船之期, 則賣田雇人, 以代其役, 遂終三年。 永川郡住散員金學文事親孝, 得四時新物, 必先獻父母, 父歿身係船軍, 未得恒居墳側, 番上則戍海, 番下則守墳, 薦時食一如生時。 忠淸道
              稷山縣住食醫崔子雲, 母歿守墳三年, 朝夕哭泣, 親執炊爨。 父專身不遂, 臥床者七月, 子雲親自湯(樂)
                〔藥〕
              , 灸之得差, 猶不離側, 盡心孝養。 洪州住陳謹, 年方十歲父歿, 哀痛過情, 及母死, 廬于墓側, 朝夕哀呼。 大興縣住朴近妻郭氏, 年二十六夫死, 斬衰三年, 祥禫之後, 不歸其家, 侍舅姑側, 紡績織紝, 以供衣服, 親調甘旨以奉養。 保寧縣女甘勿伊年三十九夫亡, 服衰三年。 服闋, 母及兄弟欲嫁之, 匿不從, 隨子以居。 舅死, 又喪三年, 母死, 又喪三年。 公州住金叅妻朴氏年十八夫亡, 親備朔望之奠, 以終三年, 隨舅氏以居, 盡心奉養者, 今四十三年。 溫水縣住姜訥妻年二十五夫亡, 母欲奪志, 不從, 守節至今。 泰安郡住金洽妻若信年三十三夫亡, 服喪三年, 隨舅姑盡孝養, 及舅姑歿, 又行三年喪, 至今守信。 平安道
              安州住魯思點, 父歿守墳三年, 朝夕哭奠, 負土成墳。 上項孝子節婦內, 未蒙褒賞者, 依他例復戶; 孝子才堪從仕者, 量才敍用。" 從之。
地名: 高陽 (京畿道, 郡)
年: 1452.0

○戊申/瑢以生日設宴於麻浦江亭, 高陽縣監朴夏等齎酒肉來會, 宦官金衍、李貴、韓崧、崔濕、金得祥、崔得祥、崔彦、曺凞、朝士李賢老、李命敏、李石貞、李義山、趙藩、金晶等三十餘人, 皆會飮射。 世祖使人問安, 瑢驚駭, 送西(瓜)
                〔瓜〕
              致謝, 仍覘之, 夏諂事瑢如奴僕, 嘗撤瑢飯案, 與馬卒共喫, 頗有得色。
地名: 高陽 (京畿道, 郡)
年: 1460.0

○傳旨吏曹曰: "卒中樞李蕆、卒留守閔審言、卒參判高得宗、檢參議崔義、僉知韓方至、觀察使李吉培、故直長尹熺、故注簿金恥其、成均司藝鄭宗本、成均司成金兪甫、奉常注簿南季瑛、直講宋啓ㆍ趙忭、副典籤柳纉ㆍ李孫若、錄事羅福山ㆍ沈安仁ㆍ李貴男ㆍ崔仲海ㆍ柳孝眞ㆍ李孝恭ㆍ李琦ㆍ閔澄源ㆍ李偁ㆍ金珸ㆍ金愼言ㆍ郭硻、副錄事黃事親ㆍ張俌ㆍ金貴智ㆍ鄭衡ㆍ宋啓後ㆍ朴趁ㆍ閔諴ㆍ崔功孫ㆍ沈關石、判官羅裕善ㆍ宋遲ㆍ鄭希&#x202AD;ㆍ柳自湖ㆍ金九江ㆍ金養中ㆍ高全敎ㆍ姜自山ㆍ李卓ㆍ卞玉熙ㆍ金承孫、少尹閔愼ㆍ金處智ㆍ金効孟ㆍ李達、別坐宋遙年ㆍ閔旋ㆍ金尙廉ㆍ金輪ㆍ尹師有、鎭撫盧皓、注簿李永宣、正郞金達全ㆍ權引、副丞王孝忠、郡事李柚ㆍ李仙根ㆍ曺變隆ㆍ任浩然ㆍ魚自淵ㆍ金瑞陳ㆍ李宗儉ㆍ金革、縣監河襟ㆍ崔準ㆍ金守經ㆍ柳末孫ㆍ金鐸ㆍ禹垓ㆍ成孝源ㆍ李盛東、府使成順祖ㆍ梁敬老ㆍ韓昌ㆍ安尙瑱、牧使柳之禮、護軍朱嗔紫ㆍ閔安修ㆍ柳士縝ㆍ權孝憲ㆍ李敏材ㆍ尹寶弓ㆍ崔守平ㆍ尹義ㆍ張一弛ㆍ李健ㆍ金吹ㆍ趙元壽ㆍ劉處康ㆍ辛鑄ㆍ崔致河、(檢)
                〔僉〕
              中樞崔倫、獻納金李友、副司正張自紀ㆍ金成才ㆍ周進忠ㆍ邊克忠ㆍ辛以剛、掌漏李直番、萬戶韓可堅、內直別監李孝崇、副正崔揚善、大護軍金繼孫、上護軍楊弘遂ㆍ安福山、司直尹堤ㆍ尹進ㆍ印貴ㆍ崔泓ㆍ閔沂ㆍ朴惟精ㆍ貢思禹ㆍ吳自明ㆍ李任ㆍ金致和ㆍ金淡ㆍ金元謹ㆍ朱湖、副司直洪重孫ㆍ辛招、司曆金峙、牧監直慶由善、陵直孫叔老、故正言尹恕、內侍府李芸ㆍ裵安生ㆍ朴林ㆍ金壽敬ㆍ吳善ㆍ全龍ㆍ安自敬ㆍ李奉ㆍ李成龍ㆍ金禮ㆍ李喜ㆍ洪生ㆍ文漢ㆍ金處善、司正金背善ㆍ金信民ㆍ宋
              宣ㆍ李孝山ㆍ尹瑾ㆍ丁善琦ㆍ咸守良、行司直趙萬、訓導鄭俊ㆍ成貴達、別侍衛金善慶、通事石蟾ㆍ張俊、直長尹遇ㆍ任孝進、司勇朴吉生ㆍ平孝忠ㆍ許祥ㆍ朴健ㆍ全興ㆍ金仁義ㆍ朴自茂ㆍ元孟達ㆍ洪宥仁ㆍ辛孟偕ㆍ孫日强ㆍ李得良ㆍ李季山ㆍ崔得海ㆍ韓貴達、學生金熙孫ㆍ崔汀ㆍ咸升夫ㆍ尹源、大平簫朴光守ㆍ李彩ㆍ金崇元ㆍ全五常ㆍ張有誠ㆍ崔敬時ㆍ禹埏ㆍ申澍ㆍ宋敬持、司鑰李貴寶ㆍ河雲敬、副司鑰鄭孝常、典事金得命、書吏宋愚祥ㆍ崔閏江、馬醫金南ㆍ吳允德ㆍ金仁德ㆍ白貴孫、養馬尹吉富ㆍ朴古音龍ㆍ高種ㆍ李恩、前典律徐順ㆍ李長守ㆍ李孝碩ㆍ閔後京ㆍ李致ㆍ金敬節ㆍ姜汝止ㆍ李巨、壯勇隊李尙ㆍ道流ㆍ邊肅觀ㆍ韓智、典樂徐益誠ㆍ黃從生、典律金澗ㆍ李暉ㆍ卓希生、副官事沈童、本宮奴萬生ㆍ松伊ㆍ每邑同ㆍ金松ㆍ金禾ㆍ卜中ㆍ元萬、禮賓寺奴張希生ㆍ張元萬、惠民局奴金衆伊、皂隷高陽達、豐儲倉奴吳同叱三ㆍ金季生、內贍寺奴薛者乙未ㆍ眞珠、宗簿寺奴崔他乃ㆍ鄭道者、內資寺奴徐長守、廣興倉奴鄭哲山ㆍ小斤知、仁順府奴長伊、都官奴大難、私奴田金石ㆍ金吾敏ㆍ崔未ㆍ羅老ㆍ萬山ㆍ石崇ㆍ玄萬同ㆍ升才ㆍ他乃ㆍ大平ㆍ吾麻知ㆍ沙羅只ㆍ麻的ㆍ都致ㆍ仲山ㆍ貴生、盲人李永宣、濟生院奴和尙等, 竝錄原從三等功臣。"
地名: 高陽 (京畿道, 郡)
年: 1463.0

○辛巳/義禁府請拷訊昌原府使權有順。 初獄吏捕之甚急, 有順逃匿。 其妻金氏疑有順罪重, 語其子曰: "近日亂臣妻妾分付功臣之家, 恬然就役, 或爲下妾, 或轉嫁他人, 吾安敢忍爲此事耶?" 獄卒嚴索, 有順婢僕四散, 遂縊而死, 時人傷之。 自癸酉、丙子以來, 豪門、巨族爲亂臣妻者, 多屬功臣婢子, 無一死節, 反罵其夫, 爭爲媚悅。 丙子之亂, 朴大年之妻尹氏, 海平巨族也。 初大年在獄, 以脛血作書, 付獄卒授之曰: "願勿相忘, 毋爲人汚。" 尹稍識字, 復書曰: "有如皎日。" 後爲功臣奉石柱婢, 石柱見其貌悅之, 刦以威勢, 挑以美辭, 尹肯諾, 石柱使人邀之, 尹作媚語曰: "所騎非駿, 不歸。" 石柱改其騎以迎之。 石柱語尹曰: "爾尙念血書乎?" 尹曰: "今已忘之矣, 勿復言。" 尹令孫之妻權氏爲功臣朴薑婢, 薑私之, 權早起, 薑問其故, 權曰: "恐爲女上典所嘖耳。" 成三顧之妻金氏, 與隣人翰林金首孫通焉, 恣行無忌。 閔伸之女, 安扔妻也, 名不在籍沒之列, 扔以伸緣坐, 安置於外, 閔獨居松山里, 盡賣田宅、奴婢, 潛與其隣鄕校生相通。 扔通書棄別, 淫放自恣無所忌。 獨高陽吏李植培妻, 其夫以縣監高德稱兵房吏伏誅, 及其子緣坐處死, 遂具糲飯一器, 奠於植培屍前曰: "吾所忍死者, 爲此子也, 今已死矣, 吾何所依?" 遂上墓木, 縊而死云。
地名: 高陽 (京畿道, 郡)
年: 1466.0

○京畿觀察使啓: "道內高陽人故萬戶宋釐妻朴氏, 告其子因禮不孝。 然朴氏所證, 侍婢芿叱德及朴氏姪朴繼祖, 皆言因禮未嘗不孝。 且其母不卽呈訴, 經四月之久。 因禮訴弟由禮不恭于官, 然後乃始狀訴, 則疑由禮恐其得罪, 操弄老母, 誣構不孝。 若例親告之法, 置之極刑, 情涉瞹眛。 今考刑典, 獄囚情涉疑似者, 具由取旨。 今此因禮, 上裁施行。" 命下刑曹議啓。
地名: 高陽 (京畿道, 郡)
年: 1467.0

○丁亥/前夕, 軍資監奉事尹之峻以直宿, 往龍山江監, 至堂峴, 賊數十人狙擊, 之峻僅得逃免。 是夜又賊騎者一人、步者十餘人, 至敦義門外, 射殺奉常寺園頭奴姜金, 刦打子女七八人, 奪牛二頭、衣服雜物而去。 上聞之, 大驚曰: "初犯有贓者, 盡寘極刑, 則盜可弭。 但恐殺人太多未能耳。" 卽張榜曰: "有能告捕者, 給緜布一百五十匹。 良人超資, 賤人從良。" 分遣內禁衛李希茂于楊州, 宋公孫于楊根, 金永保于廣州, 崔齡于果川, 崔漢望于高陽, 各率軍士, 廣行搜捕。 又閉都城門, 大索四日。 時, 凡法外一笞一杖者, 皆以濫刑論之, 而大赦亦不原, 故雖殺人、强盜, 法吏不得訊問, 盜賊日熾, 以至群行刦掠, 民之失業流離者多。
地名: 高陽 (京畿道, 郡)
年: 1468.0

○傳旨內需司: "賜粹嬪, 高陽農庄奴毛知里稻、黃豆幷六百石, 溫陽農庄奴得萬稻、黃豆幷四百石, 及高陽農舍奴哲山所受水田可種三石地; 尹昭訓, 楊州奴金三所受水田可種一石地; 月山君
              婷, 公州農庄奴元生稻、黃豆幷一千四百石, 慶山農庄奴介叱同稻、黃豆幷一千六百石, 忠州奴貴今所受水田可種二石地; 者乙山君,
                【今上諱。】
              
              稷山農庄奴末乙生稻、黃豆幷二千石, 積城奴石乙仇知所受水田可種二石地; 慶根,
                【卽明懿公主。】
              
              忠州農庄奴貴今稻、黃豆幷二千石, 水田可種二石地。"
地名: 高陽 (京畿道, 郡)
年: 1475.0

○義禁府啓: "請致鄭臣碩與金用寶面質。" 戶曹啓曰: "臣碩承傳擲奸, 而與罪囚憑問未便。" 命召臣碩于承政院問之, 臣碩啓之: "用寶於居刀船每一艘, 各載米四五碩ㆍ竹皮方席ㆍ皮竹箱子ㆍ大竹草芚等物, 泊於金浦, 輸於高陽妾家, 積在場邊, 此事則聞之於僉知沈膺處。 用寶到藍浦, 憤城門閉, 囚縣令軍官, 縣令怒, 以用寶驛馬四匹, 濫載雜物, 又使二女奴, 着男服仍騎, 欲報觀察使而中止。 此事則聞之於臣子忠良, 故臣竝錄啓之。" 傳曰: "召沈膺問之。"
地名: 高陽 (京畿道, 郡)
年: 1477.0

○禮曹據京畿觀察使朴仲善啓本啓: "高陽鄕吏李植培, 歲癸酉被誅, 其妻石乙今晝夜號哭, 勺飮不入口, 送終之事, 親自經營。 及葬訖, 乃歎曰: ‘吾夫旣死, 吾必爲官婢, 恐爲人所汚。’ 哀痛久之, 其夜自縊而死, 其節義可賞。 請令所在官旌門, 以勵後人。" 從之。
地名: 高陽 (京畿道, 郡)
年: 1482.0

○戶曹兼判書李克培、判書許琮來啓曰: "似聞高陽
              鴨島近處, 失農尤甚, 有一良家婦女飢餓, 奴婢逃散。" 傳曰: "遣注書朴文幹摘奸。" 文幹復命曰: "李繼根妻家絶食, 奴婢三人飢死, 餘皆逃散, 存者亦浮腫, 里中他家, 飢餓類此。" 傳曰: "令戶曹急速賑濟。 擧此一里, 他可類推。"

○傳旨司憲府曰: "高陽
              所山里居李繼根妻家奴婢幷三口, 歲前飢死, 今又婢子四名浮腫, 而觀察使孫舜孝、郡守李文炳, 不卽賑恤, 且戶曹官吏, 亦不預先糾檢。 幷鞫以啓。"
地名: 高陽 (京畿道, 郡)
年: 1491.0

○壬申/受常參, 視事。 右副承旨權景禧, 將刑曹三覆啓本啓: "高陽囚幼學李玉石, 以同生兄玉同姦己妾, 與奴金萬同謀殺罪, 律該竝凌遲處死。" 從之。
地名: 高陽 (京畿道, 郡)
年: 1498.0

○辛未/持平安彭壽啓: "月山大君夫人朴氏聚都中士族婦女, 觀燈興福寺, 與僧尼混處, 大毁風敎。 故本府令高陽郡捕送寺僧, 大君家奴石乙山杖逐官差, 劫奪其僧, 其恃勢自恣, 輕蔑法司太甚。 今方捕囚石乙山刑訊, 因朴氏上言, 命勿鞫, 甚不可, 請畢鞫。" 不聽。
地名: 高陽 (京畿道, 郡)
年: 1502.0

○前待敎鄭希良守母墳於高陽郡地, 因病避寓於豐德縣奴家, 亡逸不知所之。 承旨等啓: "希良久侍經幄, 今得狂疾, 出家不知所之, 請令京畿、黃海兩道監司, 廣索。" 傳曰: "不善之人, 何用索爲。"
地名: 高陽 (京畿道, 郡)
年: 1505.0

○王問承政院曰: "自昔帝王, 莫不有燕遊之所。 隋有汾陽, 唐有驪山, 至於前朝, 亦有長源, 高麗詩人, 有綠楊閉戶八九屋, 明月捲簾三四人之句。 詠其辭則其麗景奇致, 千載之後, 悠然可想。 今藏義門外, 山明水麗, 眞一叚奇境, 欲樹禁標, 構離宮數十間, 以爲假息之地, 其與議政府, 議圖形以進。" 領議政柳洵等啓: "上敎允當。" 自是東北, 自廣州、楊州、抱川、永平, 西南抵坡州、高陽、陽川、衿川、果川、通津、金浦等地, 刷出居民五百餘戶, 徙內需司奴子以實之, 立標四隅, 濫入者棄市, 樵牧之道絶矣。
地名: 高陽 (京畿道, 郡)
年: 1512.0

○乙未/御朝講。 持平李元幹、正言李元和啓前事, 不允。 元幹又曰: "今年凶險, 京畿尤甚, 不緊貢物, 令戶曹磨鍊蠲減何如? 聞京畿明年種子, 得之無由, 雖今年或有可食之處, 守令禁民不得食焉。 欲備明年種子故也, 此亦騷擾矣。 忠淸、黃海、全羅等道, 農事稍稔。 然官倉之穀, 以用於京畿明年種子, 則此等道內種子, 恐或不裕。 忠淸、全羅、黃海等道奴婢身貢緜布及魚箭收稅, 幷代納穀物, 忠淸左道, 則於金灘流下, 輸入驪州, 全羅道則輸入水原, 黃海道則於臨津流下, 輸入高陽, 以備明年種子何如?"
地名: 高陽 (京畿道, 郡)
年: 1517.0

○臺諫啓前事。 憲府啓曰: "致仕, 古人進退之所重者也。 以前朝事見之, 年滿七十, 則必致仕, 或有年滿而不致仕, 則必彈劾。 其或廉勤奉公, 有勞於國者, 則雖致仕而猶減殺祿俸以賜之, 故在上有優待之禮, 在下有廉恥之風。 至於我 世宗朝, 有或致仕而其人若廉謹自持, 嘗有勞於國者, 則授檢職, 以榮其歸。 近日以來, 宰相則或有致仕者, 若堂下官則專不知致仕, 故廉恥道喪, 風俗汚毁矣。 成均館司成李純良, 臺諫嘗以年老不治事駁之, 大臣以爲雖老, 可訓誨童蒙, 以存之。 今則年已八十, 尤爲耄荒, 且其學術不正。 夫司成, 所任非輕, 雖精於學問者, 若其所行無可取, 則不當在其職也。 請罷之。 李均爲司宰監副正。 司宰監, 監納雜物, 非無事之地也。 判事有故, 則副正代而撿擧也。 均, 年幾八十, 而不自知退。 請罷之。 訓鍊院僉正蔣處仁、主簿石有礪, 職(堂)
                〔當〕
              軍務, 而今當邊鄙有事之時, 處仁、有礪, 年皆七十。 軍務之職, 非老鈍者所堪。 請皆罷職。 軍資監判官申壽麟通其婢, 厥妻妬之, 濫刑歐打, 至以石擊破唇齒以殺之, 裹其屍身, 使其夫觀之, 安有如此慘酷之甚乎? 大抵妻妾乘其夫, 綱常之大變, 且雖自已婢子, 豈得擅殺乎? 此甚可愕之事也。 本府聞之, 推問其切隣與事干奴婢, 其事果是矣。 請下壽麟之妻于禁府, 推鞫。 金良弼厭憚濟州牧使, 見於形色。 夫人臣之道, 夷險當不避, 何敢示其厭憚之色乎? 請勿棄畢推, 以治其罪。 刑曹佐郞李熹事, 命勿收職牒, 姑待推閱云。 熹雖不取結案, 只取質贓、取質贓時, 亦若發明, 則當用刑訊而不爾, 乃抑勒取招, 此已爲非法也。 且前推郞官崔灝, 今爲江原道都事, 金敬, 今爲高陽郡守, 申承澡, 今爲谷山郡守, 皆在外任, 此人等不可推也。 熹之所犯, 旣爲不法, 請進來推之。" 又以過制家舍當撤毁者, 書啓曰:
地名: 高陽 (京畿道, 郡)
年: 1518.0

○丁未/受常參, 聽朝啓。 高陽居私奴莫同, 潛奸隣居成山妻者今同, 謀殺害本夫罪, 斬不待時; 義城居私奴金伊同、撿同、勿金等, 叱辱其主金連孫罪, 三覆。 上曰: "皆依律。"
地名: 高陽 (京畿道, 郡)
年: 1520.0

○李中供曰: "
                【受刑二次, 承服辭也。】
               吾與金湜、李信, 同生孽弟家寢房談話時, 李信云: ‘沈貞若騎馬, 則勢似難矣, 若軺軒, 則可能突入, 衝刺。’ 湜曰: ‘汝若被擒, 則何以爲之?’ 信曰: ‘三四從隷, 雖欲執我, 挺脫走避不難矣。’ 李信回自草溪, 問湜所歸, 吾答曰: ‘湜之歸處, 未可知, 但歸時語我云: 「李信自當知我所在, 往還尙州後, 轉尋我所。」 以其語傳說, 信恚曰: ‘湜信我, 則當效死不辭, 今其疑我至此, 何更苦尋?’ 信且曰: ‘曉解文字, 我雖不及於汝, 至智慮, 則汝居吾下矣。’ 吾答云: ‘汝言果然矣。’" 李信更推供云: "金湜率我同行, 自茂朱向居昌, 中路談話間, 問我云: ‘今若賊黨群起, 汝能招諭而來乎?’ 答曰: ‘可能矣。’ 湜曰: ‘以何術而能之?’ 答曰: ‘衣破衲作乞兒, 投諸賊屯, 則彼必不忌, 可以接談, 因此行說, 何難之之有?’ 湜喜而笑之。 又在李中孽弟家論議時, 湜云: 靈光賊黨甚多, 殆待時而起者也。 且賊魁姓趙, 乃儒者, 善於指揮, 此尤可怪。 我曾爲持平時, 有設計捕捉者, 以其難而止之。’ 其後德純, 亦語此賊異常。 且常欲得炊飯童子, 我在李中齋寺, 偶有行衲, 率一小童, 穎悟可愛, 以計潛誘而來, 寄置李中家, 湜與李中, 疑吾率此童叛去, 隱置不見, 吾跡尋不得。 行至甘倉津, 値暮投宿, 翌日乃返, 湜與中已歸漆原衙矣。 吾怒其兩失, 將欲棄歸山間, 李中妻勸留云: ‘家翁日夕當返矣。’ 吾要見中而留。 翌日中果還, 吾語以還山之意, 中苛禁, 仍傳湜語云: ‘吾之所在處, 不可與汝同寓, 汝可如京, 處置前約事, 尋我於錦山、橫川山間。’ 吾留中家數日, 傳德純消息于台星山里嵩善正處, 歷崔澐, 還到尙州
              嵩善
              正奴家, 問知德純、連中已上京, 又到忠州
              金湜奴家及孫蔓枝家, 皆云: ‘德純等, 已上京矣。’ 到陰竹途中, 逢一乞女, 與從娚偕行, 吾挑說云: ‘汝等來從甚處?’ 答曰: ‘自慶州而來。’ 是夜遂相奸同行, 本月初五日入京, 寓權經南大門外家, 妻及行具, 寄置其家, 吾與妻娚兒, 齎木緜一匹, 抵高陽
              朴楣齋寺, 貿糧粒仍宿, 九日還到寓家, 則妻與行具, 竝無有矣。 直婢勝非(哧)
                〔嚇〕
              云: 上典以此家在路傍, 且接朝士第舍, 若事覺, 則將有大禍, 須到城內家, 將行具與妻, 速遠去。’ 吾意其圖我, 卽置妻娚于典牲署前警守, 入來于權經家, 則經諱而不見, 使女奴出語云: ‘汝妻與行具, 此處無有, 後日來見上典而推之。’ 不得已還出城, 携妻娚托宿名不知爲僧時舊主家, 十日與妻娚來見權經, 經出語云: ‘觀汝行止, 必生大事。 宜速遠去。’ 吾問: ‘吾妻安在?’ 答曰: ‘汝妻有二心, 且此凶年, 謀口實難, 何用妻爲?’ 吾聞之驚怖, 始有遠去之志。 渡麻田浦, 投宿鄭金院, 十一日到利川府內名不知院, 十二日宿陰竹
              天彌川邊廢院, 十三日宿可興倉廨宇, 十四日向俗離山, 行至金遷, 坐而思之, 當初從湜亡命者, 意湜爲僧, 願備從者, 得聞古事, 湜每以狂疎悖理之事, 日夜誘我, 吾雖佯諾, 內實寒心。 今者狼狽至此, 早晩當敗, 遂決意還京, 過陰竹, 到驪州名不知人家, 以行止荒唐拒之, 飢宿山趾, 十五日入京, 投宿稱吾父李延同家, 十六日告變矣。"

○吳希顔招云:
                【受刑三次, 不服。】
               "李信初到吾家, 語金湜曰: ‘沈貞以匿名書, 投之闕內, 而深懷憂懼之心, 適洪景舟, 以御書來示, 貞動身大喜曰: 「聖上果先知之矣。 宜急往南袞家共議。」 景舟不許而去。 其後沈貞, 使其奴長立景舟之家, 偵其出入。 一日其奴來報云: 「景舟往南袞家。」 貞卽馳往會議。’ 湜聞之憤疾曰: ‘貞嘗有所失, 我使人言之, 貞折簡謝之, 簡辭精到, 我嘗珍重。 此人不意至此也。’ 因痛疾無已, 語李信曰: ‘汝可作刺客, 沈貞之家在門外, 昏夜間, 伺其出入, 刺殺何難? 吾子德純甚壯健, 亦可辦此事。’ 信答曰: ‘何必昏夜? 當於白晝刺殺, 而吾亦因自殺矣。’ 湜曰: ‘如此, 豈不難乎?’ 信曰: ‘何難焉?’ 希顔亦不知事出于天意, 意謂中間所構害, 故語信云: ‘依湜指揮可也。’ 當初開說時, 吾適他往, 故崔澐所傳與否, 未及參聽。 且湜嘗云: ‘我欲投入靈光群盜中, 只愧後世名耳。 此盜連結六七邑, 徒黨甚熾, 內而錄事、書吏, 外而色吏、卒隷, 皆其耳目, 朝廷及守令一動、一靜, 莫不先知。 且其爲盜, 不但刦掠, 窮乏者賑之, 衣冠者禮之, 妄行刦殺, 雖其黨與, 必戮不貸。 嘗有以其蹤跡告官者, 屠滅數百家。 由是人皆畏威慕義, 不敢違貳。 此豈剽竊之徒歟? 其志將大有爲, 必待時而動者也。 我有舊識靈光居儒士, 與賊魁甚熟, 我因此人, 投入不難也。’ 且金德純, 尋其父來吾家時, 崔澐資送奴馬矣。" 忠義衛朴仁誠供云: "去己卯年十一月, 金湜分配善山時, 李信自湜配所, 到湜京家, 探問安否而還。 吾書消息一道及政目一張, 付信傳于湜, 而適妻四寸沈澧, 偕信而去, 故還奪以付澧, 別無他語。 今月初生間, 李信忽來訪我, 問其所從來, 信答曰: ‘從金湜而行, 欲往寓高陽讀書。’ 因索糧, 吾辭以匱乏, 他無問答矣。" 李中供云: "金湜云: ‘吾等見逐, 必非上意, 中間沈貞等二三人所構而至此。 同時被竄者, 皆無智計, 不足與議, 每思登時傳檄, 謀除壅蔽之奸, 則上心庶悟矣。 李長吉有材幹, 可共起事, 李長坤, 亦必不拒, 如此頭頭處, 及邊將等處, 曉以奸臣構亂, 協力剪除, 則誰敢不從? 且白丁輩若誘之曰: 「汝能從我, 當有厚賞」, 亦豈不從? 如此則起兵何難焉?’ 中問曰: ‘除去大臣, 則上必震怒如何?’ 湜曰: ‘行事後, 啓于上曰: 「近來嚮用吾輩, 言聽計從, 治效漸進, 不意爲小人陷害, 迫於事勢, 遂至於此。」 上必悟矣。’" 吳希顔供云: "湜謂: ‘上之待我輩, 極其優厚, 意謂君臣之間, 保無疑間, 豈料半夜, 酷降罪罰, 拘留困辱, 至此極耶? 此必中間所爲。’ 憤嘆不已, 常懷除去之志。 欲與靈光群盜起事。"
地名: 高陽 (京畿道, 郡)
年: 1536.0

○大司憲蔡無擇等啓曰: "訟者柳涵, 初與愼氏相訟, 自知理屈, 終當不勝, 便生巧謀, 使人于高陽居金正國處, 因詮招致其所訟逃婢本主。 婢子春同者, 爲其推尋率去, 與春同反作元隻, 儼然對訟, 奸詐莫甚。 所謂仇王非者, 愼氏雖不知良賤根脚, 而立案受出, 及此視之, 則實非良女也, 李榮祖之逃婢的實。 柳涵非理好訟之罪, 自不得免矣。 中間請致仇王非本主之奴, 情狀則非他, 愼氏所出良女立案, 若得伸, 則難逭壓良之罪矣, 故謀免此罪, 而搆生此謀也。 臣等緘問內, 竝及壓良情迹見著之語者, 非以仇王非果爲良女, 而柳涵, 亦必以壓良之罪治之者也。 柳涵請致春同情狀巧詐, 故只言其奸狀如是而已。 緘問本意, 則柳涵非理好訟之狀昭著, 刑曹當先定其罪, 而托諸兩邊, 俱有文記之例, 推送主掌官, 事涉掩庇柳涵, 俾脫非理好訟之罪判然, 故出緘問之。 刑曹非不知臣等緘問本意, 而佯若未解, 以緘外之意, 答通曰: ‘愼氏雖以仇王非爲良女, 柳涵不可遽治壓良之罪。 此非徒以緘外之辭, 舞弄答之, 敢以臣等所不問之意, 答之者, 必有所以。 乘一時率爾之慍, 遽加蔑辱於法司, 朝廷事體, 至爲埋沒。 臣等卽欲具由避嫌, 而欲觀公事歸斷而處之, 故不果。 臣等雖以無狀冒忝, 其器, 則乃朝廷重器也。 豈可以一時如臣等非人之苟充, 遽加蔑辱至此哉? 刑曹公事間用情則已矣, 蔑辱法司, 誠非細失, 而今命只贖, 至爲未便。 請依律治之。" 傳曰: "刑曹官吏推考事見之, 則愼氏、李榮祖, 雖未畢訟, 柳涵以不干事, 言其本主, 情狀奸詐, 非理好訟現著矣。 刑曹不能先定其罪, 又於法司緘問之時, 所答非矣。 其用情與否, 雖未可知, 而誤錯如此, 不可全釋, 又不可全科罪之, 斟酌只贖矣, 今以啓意觀之, 則宰相豈可蔑辱法司, 而在職乎? 罷之可也。"
地名: 高陽 (京畿道, 郡)
年: 1545.0

○壬戌/傳曰: "罪人奴婢田畓, 令功臣等自擇, 然後分給各司矣。 但時未知多少, 未得區處耳, 後日更考, 今下公事施行。"
                【京畿監司金明胤書狀, 水原、高陽、桃源等處, 請分給罪人奴婢田畓事。】
地名: 高陽 (京畿道, 郡)
年: 1547.0

○憲府啓曰: "高陽郡守韓世珍, 性本驕愎, 陽衒幹能, 陰肆貪欲, 縱恣無忌。 到處皆然, 前爲庇仁縣監時, 交結富啇, 防納各司貢物, 以分其利, 又致窮族于邑, 多般用術, 抑賣其婢, 人皆唾鄙。 而尙不畏戢, 今又恣行殘暴, 侵虐民吏, 至用烙刑, 極爲駭愕。 不可一日在官, 請罷不敍。" 答曰: "如啓。"
地名: 高陽 (京畿道, 郡)
年: 1550.0

○壬午/傳于政院曰: "今觀京畿、淸洪、黃海道監司狀啓,
                【京畿, 今閏六月初七日, 大雨水漲, 廣州
                  三田渡、楮子島等處, 頹落人家十餘區, 沈水百餘區, 高陽郡(上)
                    〔山〕
                  崩沙汰, 人家漂落頹落處頗多, 私奴莫失家, 則山水衝破, 財産漂失, 馬匹溺死。 竹山縣水邊人家, 漂去無存, 朔寧郡居民高漢湜漂流, 妻及子二名壓死, 趙義江家亦漂失, 夫妻及子竝四口壓傷, 長湍府山底居人家九戶, 於主山頹落時, 竝全家覆沙, 男女九名, 牛馬六匹, 男女三名壓傷。 淸洪道
                  淸風、丹陽、(惟薪)
                      〔維新〕
                    
                  、槐山等郡, 川渠暴(張)
                    〔漲〕
                  , 漂流人家。 黃海道今(潤)
                    〔閏〕
                  六月初七日大雨, 牛峯縣山底居朴順同等三戶, 男女十四人, 盡數漂沒, 李孫家女一口、兒一名、大牛一隻壓死, 朴山等十三家, 漂流於沙汰, 平地家山皆水沈。】
              各道水災, 無處不然。 何自以致, 罔知攸措。 其下書于各道監司, 川反浦落覆沙等處, 及人物漂流、壓死、壓傷等事, 令都事更爲親審, 詳悉馳啓, 另加賑救。"
地名: 高陽 (京畿道, 郡)
年: 1556.0

○庚午/禮曹判書洪暹啓曰: "高陽副正
              億孫, 有他婢妾子, 而未贖身, 故其妻願以女子之次子, 奉祀事上言, 而判下內, 未贖身賤妾子奉祀未便, 依願施行。 臣等考諸《大典》繼後條, 則嫡妾俱無子者, 以本宗爲後, 而無外孫爲後之例。 若依判付爲公事, 則禮文與父子之倫, 皆毁矣。 請議于大臣。" 沈連源、尙震、尹漑議: "神不享非類。 是故凡奉祭祀, 當以同姓親屬主之。 世俗嫡妾無子者, 以外孫作收養, 爲一家私政者, 容或有之, 而亦未合禮。 況自該曹立法, 許令奉祀, 有乖倫理, 恐不可開例。" 傳曰: "法不當, 故議得如此矣。 以一家之政, 使自處置可也。"
地名: 高陽 (京畿道, 郡)
年: 1565.0

○己丑/鈴平府院君
              尹漑、領議政李浚慶、左議政沈通源、右議政李蓂與東西班堂上以上啓曰: "臣等伏見, 近日以來, 朝廷不安, 三司之官, 將尹元衡之事,日日聚會于闕庭, 至於百僚連日陳疏, 大小臣僚無不騷動, 至爲未安。 臣等誠知上體未寧之時, 又來煩瀆之未安。 然公論旣發, 不可以言語威嚴遏絶。 臣等伏(逾)
                〔念〕
              國事, 與一家事體不同。 一家之事, 則恩或有掩義之時; 爲國之體, 則以義爲主, 而公論者, 乃義之所發, 義行而仁在其中, 私恩不得行於其間也。 請速賜明斷, 以安朝廷。" 答曰: "觀此啓辭, 予心尤爲未寧。 卿等之意, 則使予速從公論, 無騷擾之事。 然予意, 則人臣非不知君上不豫, 而敢煩論事, 予恐不爲果當也。 前領相旣罷職, 退居田里
                【元衡初出在興仁門外村中, 在交河農庄。 又徙居于高陽奴家。 皆爲前日積怒者罵辱, 至以瓦礫, 亂打門墻, 流矢入于中庭, 故潛形隱迹, 不常居處, 有如林甫之徒床。 爲惡之害, 反中至此, 天道眞可畏, 而小人盍乃監此以戢哉?】
              , 此罰非輕, 何以竄謫乎? 元勳大臣, 不可不厚待也。 文定同氣, 亦不可至於重治也。 予雖不敏, 豈可徒念私恩哉? 三司易退, 群下停論, 則予疾漸自安也。 決不可從, 故不允。" 四啓, 不允。